5 มาตรการเร่งด่วน ช่วยผู้ประกอบการ คาดจะสร้างเม็ดเงินหมุนเวียนกว่า 8,000 ล้านบาท
นายณัฐพล รังสิตพล อธิบดีกรมส่งเสริมอุตสาหกรรม หรือดีพร้อม เปิดเผยว่า จากการแพร่ระบาดของโควิด-19 ทำให้สถานการณ์ภาพรวมของผู้ประกอบการเอสเอ็มอี ที่มีจำนวน 3.1 ล้านล้านราย ในปีนี้(64)ยังคงน่ากังวล เพราะเมื่อพิจารณาถึงโครงสร้างทางเศรษฐกิจของไทยนั้น ผู้ประกอบการเอสเอ็มอีส่วนใหญ่อยู่ในกลุ่มธุรกิจท่องเที่ยว บริการและกลุ่มค้าส่งค้าปลีก ข้อมูลสถิติพบว่า GDP SMEs ในปี 2563 ปรับตัวติดลบที่ร้อยละ 9.1 และประเมินว่าในปีนี้จะติดลบที่ร้อยละ 4.8 ดีพร้อมจึงทำการสำรวจปัญหาของเอสเอ็มอีพบว่ามี 8 ปัญหาที่ผู้ประกอบการพบเจอในช่วงโควิด-19 หลังจากนั้น จัดทำเร่งแผนระยะสั้นเพื่อช่วยเหลือผู้ประกอบการเร่งด่วนใน 60 วัน ผ่านมาตรการต่างๆ เพื่อช่วยเหลือผู้ได้รับผลกระทบภายใต้แนวนโยบาย โควิด 2.0 พร้อมสู้-อยู่ได้-ไปรอด ประกอบด้วย 5 มาตรการคือ การจัดการโควิดในองค์กร การตลาดภายใต้โควิด  เปลี่ยนค่าใช้จ่ายเป็นเงินทุน สร้างเครือข่ายพันธมิตร และปรับโมเดลธุรกิจ โดยจากทั้ง 5 มาตรการนี้ และการดำเนินงานโครงการ/กิจกรรม มาตรการเร่งด่วนต่างๆ ดีพร้อม ยังคาดว่าในปีงบประมาณ 2564 จะสามารถช่วยส่งเสริมและยกระดับผู้ประกอบการในภาคส่วนอุตสาหกรรมต่างๆ รวม 3,356 กิจการ 11,955 คน 982 ผลิตภัณฑ์และคาดว่าจะสร้างเม็ดเงินหมุนเวียนในระบบเศรษฐกิจได้กว่า 8,000 ล้านบาทสำหรับการสำรวจปัญหาและความต้องการของผู้ประกอบการณ์รายย่อย เพื่อทราบถึงปัญหาและความต้องการของผู้ประกอบการจากสถานการณ์โควิด-19 จากกลุ่มตัวอย่าง 1,574  สถานประกอบการ พบ 8 ปัญหา ประกอบด้วย ปัญหาด้านการตลาดร้อยละ 66.82 ปัญหาด้านการเข้าถึงแหล่งเงินทุนร้อยละ 21.92 ปัญหาด้านการพัฒนาเทคโนโลยีและนวัตกรรมร้อยละ 13.74  ปัญหาด้านวัตถุดิบและปัจจัยเอื้อในการประกอบธุรกิจร้อยละ 11.40 ปัญหาด้านการเพิ่มผลิตภาพการผลิตร้อยละ 11.28 ปัญหาด้านการจัดการ เช่น การขนส่ง บุคลากร ร้อยละ 9.50 ปัญหาด้านต้นทุนร้อยละ 8.16 และปัญหาด้านการพัฒนาอัตลักษณ์ของผลิตภัณฑ์และบรรจุภัณฑ์ร้อยละ 8.16 นอกจากนี้ ผลการดำเนินงานครึ่งปี 2564 ภายใต้นโยบายสติ (STI) ดีพร้อมได้ส่งเสริมผู้ประกอบการไปแล้ว จำนวน 3,061 กิจการ / 6,929 คน / ใน 21 กลุ่มคลัสเตอร์อุตสาหกรรม